32003D0440
L 150/32
JURNALUL OFÍCIAL AL UNIUNII EUROPENE
DECIZIA CONSILIULUI
din 8 mai 2003
privind semnarea în numele Comunității și aplicarea provizorie a unui acord sub forma unui schimb de scrisori între Uniunea Europeană și Republica Croația privind sistemul de ecopuncte care urmează a fi aplicat la traficul de tranzit croat prin Austria începând de la 1 ianuarie 2003
(2003/440/CE)
CONSILIUL UNIUNII EUROPENE,
având în vedere Tratatul de instituire a Comunității Europene, în special articolul 71 alineatul (1), coroborat cu articolul 300 alineatul (2), prima teză a primului paragraf,
având în vedere propunerea Comisiei,
întrucât:
(1)
Comisia a negociat un acord sub forma unui schimb de scrisori între Comunitatea Europeană și Republica Croația privind sistemul de ecopuncte care urmează a fi aplicat la traficul de tranzit croat prin Austria.
(2)
Sub rezerva posibilității ca acesta să fie încheiat la o dată ulterioară, trebuie semnat acordul parafat la 15 noiembrie 2002.
(3)
Este necesară adoptarea unor dispoziții în vederea aplicării provizorii a acordului de la 1 ianuarie 2003.
DECIDE:
Articolul 1
Prin prezenta se aprobă în numele Comunității semnarea acordului sub forma unui schimb de scrisori între Uniunea Europeană și Republica Croația privind sistemul de ecopuncte care urmează a fi aplicat la traficul de tranzit croat prin Austria de la 1 ianuarie 2003, sub rezerva deciziei Consiliului privind încheierea acestui acord.
Textul acordului este anexat prezentei decizii.
Articolul 2
Președintele Consiliului este autorizat prin prezenta să numească persoana(ele) împuternicită(e) să semneze acordul în numele Comunității, sub rezerva încheierii sale.
Articolul 3
Sub rezerva reciprocității, acordul menționat la articolul 1 se aplică cu titlu provizoriu de la 1 ianuarie 2003, până la finalizarea procedurilor necesare pentru încheierea sa oficială.
Articolul 4
Prezenta decizie se publică în Jurnalul Oficial al Uniunii Europene.
Adoptată la Bruxelles, 8 mai 2003.